  Майя Бывальцева Удмуртиысь Йӧскалык лыдӟетъюртэз 2020-тӥ арын элькунлэн кунлыкезлы 100 ар тырмонлы выльдыны быгатозы. Со юбилеез пусъёнлы сӥзем ужрадъёсын лыдметын одӥгез валтӥсез ӵектос луоз, вераз 14-тӥ гудырикошконэ аппарат кенешонын улосвыл тӧролэсь ужзэ огдырлы быдэсъясь Александр Бречалов. Ӵектосэ быдэстон понна валче вылысь коньдон висъяно луоз, соин ик нимысьтыз федерал программаоссы ӝоггес шедён вылысь вакчи дыр ӵоже ужанрадлык дасяны кулэ. Кунлыклэсь юбилейзэ пусйыны дасяськонъя радъясь комитетлэн но ужась группалэн огинэтсы та дырлы пусъемын ни. Ваньзылы ӵектэмын вал асьсэлэсь кичӧлтонъёссэс дасяны но сётыны, ужанрадлык кылдытэмын, со туж бадӟым. Туннэ мон верай со ӵектосъёсты, кудъёсызлы бадӟым коньдон кулэ. Со лэсьтӥськон, выльдон но тупатъян. Со сяна, ужанрадлыкын пӧртэм ужрадъёс сярысь трос ӵектонъёс — концертъёс, синпель маркаос, синпель манетлык но мукетыз Александр БречаловОзьы ик валтӥсь ӵектосъёс пӧлын — В. Г. Короленко нимо театрлэн азьвыл юртаз Удмурт лулчеберетъя центр кылдытон но Калашников нимо проспектэз выльдон. Берлоез объектъя Александр Бречалов вице-премьерлэсь ужзэ быдэсъясез Ярослав Семёновез ӵектос кылдытон борды басьтӥськыны куриз, угось сое быдэстонэз Россилэн азьмуртэз Владимир Путин умоен лыдъяз. Со сяна, Можгаысь но Сарапулысь педколледжъёслэсь юртъёссэс выльдыны, Ленин ёросын «Удмуртилэн кунлыкезлы 100 ар» парк кылыдытон, «Ижсталь» йӧ дворецез рос-прос тупатъян сярысь ӵектонъёс вуизы. Улосвыл кивалтӥсьлэн верамезъя, Ижкарын выль йӧ дворец пуктыны кулэ. Тодэ вайытом, азьвылгес со бадӟым инвесторен тупанкыл юнматыны чакланъёс сярысь ялӥз, со Ижкарын 7,5 яке 10 сюрс интылы йӧ дворецез валче вылысь пуктыны луонлык сётоз. Али выль дворец улэ музъем утчало. Тегъёс: Мерлык Ижкар Удмуртия лыдетъюрт Йӧскалыклыдӟетъюрт  